b"\n_START_ARTICLE_\nCrater de Derveni\n_START_SECTION_\nDescobriment\n_START_PARAGRAPH_\nEl crater es va descobrir enterrat, fent la funci\xc3\xb3 d'urna funer\xc3\xa0ria per a un arist\xc3\xb2crata tessali el nom del qual \xc3\xa9s gravat al gerro: \xc2\xabAstio\xc3\xbaneios, fill d'Anax\xc3\xa0gores, de L\xc3\xa0rissa\xc2\xbb. Els craters, per\xc3\xb2, eren atuells destinats habitualment a la barreja de vi dilu\xc3\xaft amb aigua i probablement amb diverses esp\xc3\xa8cies; aix\xc3\xad era com se servia la beguda en celebracions rituals o festives. Quan es va descobrir a l'excavaci\xc3\xb3, el crater de Derveni contenia 1.968,31 g d'ossos cremats que pertanyien a un home entre els 35 i els 50 anys d'edat i a una dona jove.\n_START_SECTION_\nLa t\xc3\xa8cnica i la decoraci\xc3\xb3\n_START_PARAGRAPH_\nEl vas consta de dues fulles de metall que es martellejaven fins a unir-les, encara que les nanses i les volutes van ser realitzades a part i s'hi van unir m\xc3\xa9s tard. L'aliatge principal s'utilitzava per aconseguir un color daurat, per\xc3\xb2 en diversos punts de la decoraci\xc3\xb3 es va treballar amb diferents metalls per fer superposicions o incrustacions, com ara plata, coure, bronze i altres metalls b\xc3\xa0sics. Aquests punts destacats inclouen les garlandes platejades de vinya i heura tot al voltant del crater, les franges de plata i coure dels vip\xc3\xa8rids de les nanses i les vores de plata de les m\xc3\xa0scares de les volutes._NEWLINE_La part superior del crater est\xc3\xa0 decorada amb motius tant ornamentals com figuratius: a la part del coll presenta un fris d'animals, i quatre estatuetes \xe2\x80\x93dues m\xc3\xa8nades, Dion\xc3\xads i un s\xc3\xa0tir\xe2\x80\x93 estan dipositades sobre les espatlles de l'atuell, en un posat que presagia la del Faune Barberini. Al cos del gerro, el fris en baix relleu, de 32,6 cm d'al\xc3\xa7ada, est\xc3\xa0 dedicat a les divinitats Ariadna i Dion\xc3\xads, envoltats del seguici de thiasos compost per s\xc3\xa0tirs i m\xc3\xa8nades. Tamb\xc3\xa9 hi ha un guerrer que porta una \xc3\xbanica sand\xc3\xa0lia, la identitat del qual est\xc3\xa0 en disputa; aix\xc3\xad, podria tractar-se de Penteu, Licurg de Tr\xc3\xa0cia o, potser, J\xc3\xa0son, cabdill dels argonautes.\n_START_SECTION_\nData\n_START_PARAGRAPH_\nLa data exacta i el lloc de l'execuci\xc3\xb3 s\xc3\xb3n en disputa. Barr-Sharrar pensa que es va fer pels volts del 370 aC a Atenes. Sobre la base de les formes dialectals utilitzades en la inscripci\xc3\xb3, alguns comentaristes creuen que va ser fabricat a Tess\xc3\xa0lia en el moment de la revolta dels Aleuades, entorn del 350 aC. Altres ho daten entre els anys 330 i 320 aC i consideren que el treball el van dur a terme bronzaires de la cort reial d'Alexandre el Gran. La inscripci\xc3\xb3 funer\xc3\xa0ria del crater diu: _NEWLINE_La inscripci\xc3\xb3 est\xc3\xa0 escrita en tessali, una variant del dialecte e\xc3\xb2lic: \xe1\xbc\x88\xcf\x83\xcf\x84\xce\xb9\xce\xbf\xcf\x8d\xce\xbd\xce\xb5\xce\xb9\xce\xbf\xcf\x82 \xe1\xbc\x88\xce\xbd\xce\xb1\xce\xbe\xce\xb1\xce\xb3\xce\xbf\xcf\x81\xce\xb1\xce\xaf\xce\xbf\xce\xb9 \xe1\xbc\x90\xcf\x82 \xce\x9b\xce\xb1\xcf\x81\xce\xaf\xcf\x83\xce\xb1\xcf\x82 (Astio\xc3\xbaneios, fill d'Anax\xc3\xa0gores, de L\xc3\xa0rissa)."